[pic] | KOMISIJA EVROPSKIH SKUPNOSTI |

Bruselj, 4.5.2006

COM(2006) 193 konč.

POROČILO KOMISIJE EVROPSKEMU PARLAMENTU IN SVETU

o izvajanju ukrepov Skupnosti za podporo potrošniški politiki v obdobju 2004–2005, kakor določa Sklep 20/2004//ES

KAZALO

1. Uvod 3

2. Ukrepi za spodbujanje visoke skupne ravni varstva potrošnikov 3

2.1. Ukrep 1: Znanstveni nasveti, analiza tveganj itd., pomembni za zdravje/varnost potrošnikov 3

2.2. Ukrep 2: Priprava zakonodajnih in drugih (samo)regulativnih pobud 4

2.3. Ukrep 3: Spremljanje in ocena dogodkov na trgu, ki vplivajo na gospodarske in druge interese potrošnikov 4

2.4. Ukrep 4: Zbiranje in izmenjava podatkov in informacij za oblikovanje zbirke podatkov za razvoj potrošniške politike in za vključevanje potrošniških interesov v druge politike EU 4

3. Ukrepi za pospeševanje učinkovitega uveljavljanja pravil o varstvu potrošnikov 5

3.1. Ukrep 5: Uskladitev nadzornih in izvajalskih ukrepov 5

3.2. Ukrep 7: Spremljanje in ocenjevanje varnosti neživilskih proizvodov in storitev 5

3.3. Ukrep 8: Spremljanje alternativnega reševanja sporov 6

3.4. Ukrep 9: (Skupni ukrepi) Finančni prispevki za javne ali neprofitne organe v obliki omrežij Skupnosti, ki zagotavljajo informacije in pomoč potrošnikom 6

3.5. Ukrep 10: (Skupni ukrep) Finančni prispevki za posebne skupne nadzorne in izvajalske ukrepe 6

4. Ukrepi za spodbujanje primernega vključevanja potrošniških organizacij v politike EU 6

4.1. Ukrep 13: Usposabljanje zaposlenih v regionalnih, nacionalnih in evropskih potrošniških organizacijah ter drugi ukrepi za krepitev zmogljivosti 6

4.2. Ukrep 14: Informacijski ukrepi o pravicah potrošnikov 7

4.3. Ukrep 15: Izobraževanje potrošnikov, vključno z ukrepi, usmerjenimi k mladim potrošnikom, ter razvoj spletnih interaktivnih orodij za izobraževanje potrošnikov 7

4.4. Ukrepa 16 in 17: Finančni prispevki za delovanje evropskih potrošniških organizacij 7

5. Ukrepi za spodbujanje več ciljev 8

5.1. Ukrep 18: Finančni prispevki za posebne projekte na ravni Skupnosti ali na nacionalni ravni za podporo potrošniški politiki 8

5.2. Ukrep 19: Presoja ukrepov, sprejetih v tem okviru 8

6. Sklepne ugotovitve 8

POROČILO KOMISIJE EVROPSKEMU PARLAMENTU IN SVETU

o izvajanju ukrepov Skupnosti za podporo potrošniški politiki v obdobju 2004–2005, kakor določa Sklep 20/2004//ES (Besedilo velja za EGP)

1. UVOD

Sklep 20/2004//ES z dne 8. decembra 2003 določa splošni okvir ukrepov za podporo potrošniški politiki v obdobju 2004–2007. To poročilo je pregled njegovega izvajanja v letih 2004 in 2005, da se izpolni zahteva po vmesnem poročilu, kot zahteva člen 13[1].

Letne odobrene pravice za prevzem obveznosti (vključno s prispevkom Efte) za leti 2004 in 2005 so znašale okoli 20,6 milijona eurov (okoli 19,5 milijona eurov operativnih in 1,1 milijona eurov administrativnih kreditov). Z letom 2005 sta tudi Bolgarija in Romunija izpolnili merila za udeležbo in sta decembra 2005 prispevali 157.907 eurov. Leta 2004 je bilo uporabljenih 93 % operativnih in 85 % administrativnih kreditov, leta 2005 pa je bila izvedbena stopnja okoli 97 % za oboje.

Komisija je sprejela delovni program za leto 2004, kot je predvideno v členu 11 Sklepa, 31. marca 2004 in spremenjeno različico decembra 2004. Program za leto 2005 je bil sprejet 5. aprila 2005 in spremenjen 17. februarja 2006.

To poročilo zagotavlja pregled izdatkov, ki so bili namenjeni za vsak cilj iz člena 3 in za vsak ukrep iz priloge k Sklepu. Svetovalni odbor držav članic je bil vprašan za mnenje o letnih programih dela in o izvajanju ukrepov 9, 10, 16, 17 in 18.

2. UKREPI ZA SPODBUJANJE VISOKE SKUPNE RAVNI VARSTVA POTROšNIKOV

2.1. Ukrep 1: Znanstveni nasveti, analiza tveganj itd., pomembni za zdravje/varnost potrošnikov

Leta 2004 in 2005 je bilo okoli 280.000 eurov namenjenih za sestanke Znanstvenega odbora za potrošniške dobrine in kot prispevek drugim znanstvenim odborom, ki obravnavajo vprašanja potrošnikov. Ta vsota je bila porabljena za sklic 137 sestankov, na katerih je bilo sprejetih 55 poročil in znanstvenih mnenj.

V okviru tekočih prizadevanj za zbiranje podatkov o učinkih kemikalij na zdravje ljudi, zlasti prek potrošniških dobrin, je bila s 500.000 euri financirana druga faza projektov CHEM RISK in CHEM TEST. Dodatnih 41.371 eurov je bilo porabljenih za oceno kazalnikov toksičnih učinkov izpostavljenosti kemijskim proizvodom na razmnoževanje.

2.2. Ukrep 2: Priprava zakonodajnih in drugih (samo)regulativnih pobud

V okviru priprav na spremembe sedanje zakonodaje o varstvu potrošnikov je bilo porabljenih skoraj 500.000 eurov za obrazloženo zbirko/bazo podatkov in primerjalno analizo izvajanja potrošniške zakonodaje v državah članicah. To vsebuje pregled ustrezne sodne prakse ter opredelitev vrzeli ali slabosti v pravnem redu Skupnosti in vseh morebitnih preostalih ovir za trgovino. Rezultati bodo na voljo jeseni 2006.

Organiziranih je bilo štirinajst delavnic za razpravo o različnih vprašanjih, povezanih s Skupnim referenčnim okvirom za evropsko pogodbeno pravo, s skupnimi stroški 358.000 eurov. Dodatnih 40.000 eurov je bilo porabljenih za sofinanciranje konference o teh vprašanjih med predsedovanjem Združenega kraljestva. Nadaljnjih 163.000 eurov je bilo porabljenih za druge konference, ki jih je organiziralo predsedstvo Sveta o aktualnih vprašanjih za potrošniško politiko. Novembra 2005 je nova mreža potrošniške politike, ki jo sestavljajo visoki uradniki, razpravljala o možnostih strategij potrošniške politike za obdobje 2007–2013 (21.000 eurov).

2.3. Ukrep 3: Spremljanje in ocena dogodkov na trgu, ki vplivajo na gospodarske in druge interese potrošnikov

Izvedena je bila študija ciljne skupine, ki je stala okoli 450.000 eurov, da se ocenijo stališča potrošnikov in pričakovanja glede oznak proizvodov ter informacij na njih, za živila in neživilske proizvode. Študija, ki je stala 264.200 eurov, je bila namenjena pripravi primerjalnih raziskav o cenah storitev za potrošnike v državah EU. Njen namen je razviti metodologijo in opredeliti najprimernejše storitve za take primerjave cen. Rezultati bodo na voljo leta 2006. Porabljenih je bilo 2.000 eurov za dostop do baz podatkov o cenah. Marca 2005 je bila organizirana razprava s strokovnjaki na področju ekonomije o škodi za potrošnike (26.200 eurov).

2.4. Ukrep 4: Zbiranje in izmenjava podatkov in informacij za oblikovanje zbirke podatkov za razvoj potrošniške politike in za vključevanje potrošniških interesov v druge politike EU

Za podporo razvoja politike in večjo osredotočenost na potrošnike na področjih ključnih politik EU, ki vplivajo na interese potrošnikov, je bilo namenjenih okoli 2,1 milijona eurov za raziskave stališč in mnenj o finančnih storitvah, storitvah splošnega interesa in pravicah potnikov. Leta 2005 je bilo porabljenih okoli 440.000 eurov, da so ciljne skupine za storitve splošnega interesa ponovno opravile presojo na tem področju. Dodatna vsota okoli 650.000 eurov je bila namenjena raziskavi stališč in vedenja potrošnikov glede čezmejnega nakupovanja. Okoli 1,25 milijona eurov je bilo porabljenih za raziskavo meritve zadovoljstva potrošnikov s posebnimi storitvami v vseh državah EU, okoli 403.000 eurov pa za analizo škode za potrošnike. Financirana je bila analiza nacionalnih pravil in sodne prakse o nepoštenih poslovnih dejavnostih v novih državah članicah za dopolnitev predhodnih študij (90.000 eurov).

Stališča o pravicah potnikov so bila prispevek k nadaljnjim ukrepom glede pravic potnikov v prometni politiki EU. Stališča glede storitev splošnega interesa so bila vključena v Poročilo za leto 2005 „Presoja uspešnosti omrežnih panog, ki zagotavljajo storitve splošnega interesa“. Zbrani so bili podatki raziskav iz prejšnjih let in objavljeni v „Potrošniki v Evropi – Dejstva in podatki“ (56.000 eurov). To poročilo in izsledki raziskav so objavljeni na spletni strani Europa.

3. UKREPI ZA POSPEšEVANJE UčINKOVITEGA UVELJAVLJANJA PRAVIL O VARSTVU POTROšNIKOV

3.1. Ukrep 5: Uskladitev nadzornih in izvajalskih ukrepov

Približno 220.000 eurov je bilo porabljenih za oceno izvedljivosti in oblikovanje poskusne zbirke podatkov in informacijskega sistema za podporo izvajanju Uredbe 2006/2004 o sodelovanju na področju varstva potrošnikov. Rezultati so bili predstavljeni državam članicam in razvoj sistema se je začel leta 2006.

3.2. Ukrep 7: Spremljanje in ocenjevanje varnosti neživilskih proizvodov in storitev

V okviru ukrepov, ki podpirajo izvajanje Direktive o splošni varnosti proizvodov, je bila opravljena primerjalna evidenca pristopov in načinov za oceno varnosti potrošniških dobrin. Evidenca bo dokončana leta 2006 in bo primerjala pristope ocene tveganja za zdravje in varnost za potrošniške dobrine, kot jih uporabljajo nadzorni in izvršilni organi ter organi za testiranje in certifikacijo v državah EU in EGP. Sredstva so bila dodeljena tudi razvoju računalniške aplikacije za proizvajalce in distributerje, prek katere bodo ti izpolnjevali svoje obveznosti po priglasitvi nevarnih proizvodov nacionalnim nadzornim organom, kot zahteva Direktiva. Osnovna aplikacija bo preizkušena na začetku leta 2006 in pričakuje se, da bo v celoti na voljo še isto leto. Na delavnicah s kontaktnimi točkami RAPEX novembra 2004 so razpravljali o smernicah za priglasitev nevarnih proizvodov. Izdatki na tem področju so znašali 376.850 eurov.

Opravljena je bila evidenca in primerjalna analiza nacionalnih ukrepov, ki v zakonodajo prenašajo Direktivo 2001/95/ES o splošni varnosti proizvodov, in njihovega izvajanja v praksi, stala je 200.000 eurov. Njeni rezultati bodo v podporo presoji prenosa in uveljavljanja v letu 2006. Izvedena je bila študija za razvoj možnosti in oblikovanje prototipa informacijskega sistema za izmenjavo informacij med nacionalnimi organi, ki sodelujejo v omrežju, kot je določeno s členom 10 Direktive; stala je 207.345 eurov. Rezultati so bili predstavljeni državam članicam oktobra 2005, nadaljnje odločitve bodo sprejete v letu 2006. Marca 2005 so na konferenci države članice razpravljale o načrtovanju dejavnosti za nadzor trga (12.500 eurov). Na sestanku strokovnjakov avgusta 2005 so razpravljali o možnostih za izboljšanje baze podatkov o poškodbah (6.000 eurov). Nato so začeli študijo izvedljivosti, ki je stala okoli 100.000 eurov. Začele so se tehnične ocene za podporo razvoja standarda za varnost proizvodov za vžigalnike, varne za otroke, varnostna vratca in lestve (okoli 48.000 eurov). Nadaljnjih 70.000 eurov je bilo namenjenih za tehnično informacijsko podporo sistemu RAPEX.

3.3. Ukrep 8: Spremljanje alternativnega reševanja sporov

Opravljena je bila primerjalna analiza pravnih sredstev, na voljo potrošnikom v državah članicah EU, ZDA, Kanadi in Avstraliji, ki je stala 185.400 eurov.

3.4. Ukrep 9: (Skupni ukrepi) Finančni prispevki za javne ali neprofitne organe v obliki omrežij Skupnosti, ki zagotavljajo informacije in pomoč potrošnikom

Skupaj je bilo leta 2004 porabljenih skoraj 4,7 milijona eurov za omrežja pomoči potrošnikom v okviru skupnih dejavnosti z nacionalnimi organi. To zajema prispevke za prehodno fazo EEJ-Net v letu 2004 v 15 državah članicah, na Norveškem in Islandiji (skoraj 737.000 eurov) ter za prvo leto skupne evropske potrošniške mreže European Consumer Helpnet za leto 2005 ter njene razširitve na šest novih držav članic (Češko, Poljsko, Estonijo, Litvo, Ciper in Latvijo). Leta 2005 je bilo Helpnetu namenjenih okoli 4 milijone eurov, vključno z novima pisarnama na Malti in Slovaškem, informacijskim orodjem in oblikovanjem logotipa. Združitev omrežij je prinesla eno samo, centralizirano službo za potrošnike s težavami čezmejnega nakupovanja in višjo stroškovno učinkovitost.

3.5. Ukrep 10: (Skupni ukrep) Finančni prispevki za posebne skupne nadzorne in izvajalske ukrepe

Leta 2004 je bil z nemškimi, avstrijskimi, belgijskimi, estonskimi in luksemburškimi organi s 110.000 euri skupno financiran ukrep za razvoj novega spletnega informacijsko-komunikacijskega sistema za nadzor trga. Namenjen je med drugim omogočanju vnosa testnih rezultatov glede varnosti proizvodov s strani industrije in analizi statističnih podatkov. Delo naj bi bilo končano do konca leta 2006. Leta 2005 je bil sofinanciran skupen ukrep s 15 državami članicami v vrednosti več kot 1 milijon eurov za razvoj najboljše prakse na različnih področjih nadzora trga.

Skupen nadzorni ukrep za vzpostavitev spletnega sistema za prijavo nesreč in poškodb zaradi zaužitja neživilskih proizvodov pri otrocih, starih od 0–3 let, je bil sofinanciran z italijanskimi, nemškimi, ciprskimi, finskimi in francoskimi organi (77.128 eurov). Pri tem ukrepu, imenovanem „Susy Safe“, se bodo zbirali podatki združenj potrošnikov in nacionalnih organov za nadzor trga, poskušala se bo opredeliti vrsta proizvodov, vključenih v poškodbe, ocenil se bo vpliv družbenoekonomskih razlik na tveganje za poškodbe ter obravnavala vprašanja izobraževanja potrošnikov. Prvi rezultati se pričakujejo na začetku leta 2007.

4. UKREPI ZA SPODBUJANJE PRIMERNEGA VKLJUčEVANJA POTROšNIšKIH ORGANIZACIJ V POLITIKE EU

4.1. Ukrep 13: Usposabljanje zaposlenih v regionalnih, nacionalnih in evropskih potrošniških organizacijah ter drugi ukrepi za krepitev zmogljivosti

Okoli 1,3 milijona eurov je bilo porabljenih za osemnajst usposabljanj za združenja potrošnikov leta 2004 in 2005. Več kot 400 njihovih zaposlenih, od katerih jih je bilo 50 % iz novih držav članic, Romunije in Bolgarije, se je usposabljalo za vodenje, lobiranje in o pravu ES. Udeleženci so bili po naknadnih ocenah sodeč izredno zadovoljni s tečaji usposabljanja. Ti tečaji izpolnjujejo posebno potrebo po izboljšanju zmogljivosti in usposobljenosti osebja združenj v novih državah članicah. Leta 2004 so bile organizirane delavnice za strokovnjake iz združenj potrošnikov za kemikalije v potrošniških dobrinah in za spremljanje varnosti proizvodov (87.500 eurov).

4.2. Ukrep 14: Informacijski ukrepi o pravicah potrošnikov

Skoraj 2 milijona eurov sta bila porabljena za informacijsko kampanjo o pravicah potrošnikov in za spodbujanje združenj potrošnikov na Poljskem, ki jo je 16. maja 2005 v Varšavi začela komisarka Danuta Huebner. Poljsko združenje potrošnikov poroča o bistvenem povečanju simpatizerjev in poizvedovanj potrošnikov. Leta 2005 je bilo več kot 2 milijona eurov namenjenih uvedbi podobnih kampanj na Češkem, Slovaškem in v Sloveniji. Okoli 13.000 eurov je bilo namenjenih za raziskave merjenja vpliva teh akcij.

Dodatnih 126.000 eurov je bilo namenjenih vzdrževanju in posodabljanju strani o potrošniških zadevah na spletni strani Europa. 25.000 eurov je bilo porabljenih za ponatis Strategije potrošniške politike, tiskane objave raziskave o mnenju potrošnikov o storitvah splošnega interesa, skladiščenje, distribucijo in ilustracije publikacij. 50.000 eurov je bilo namenjenih za objavo brošure o novih pravilih o nepoštenih poslovnih dejavnostih.

4.3. Ukrep 15: Izobraževanje potrošnikov, vključno z ukrepi, usmerjenimi k mladim potrošnikom, ter razvoj spletnih interaktivnih orodij za izobraževanje potrošnikov

Leta 2004 in 2005 je bilo porabljenih 3,2 milijona eurov za drugo in tretjo izdajo evropskega potrošniškega dnevnika, namenjenega mladim potrošnikom med 16–18 letom. Izdelanih in razdeljenih je bilo okoli 940.000 izvodov izdaje 2005/2006. Nacionalni in regionalni organi prispevajo k tretji izdaji dnevnika (2006/2007), ki bo dosegel več kot en milijon mladih. Rezultati presoje prvih let dnevnika, opravljene leta 2005, so bili v glavnem pozitivni. Skoraj 400.000 eurov je bilo namenjenih prilagoditvi spletnih orodij za potrošniško izobraževanje za odrasle, ki so bila razvita v letu 2005 za EU-15, za nove države članice ter 1.800 eurov za sestanek strokovnjakov na to temo. Okoli 50.000 eurov je bilo namenjenih analizi potreb za razvoj evropskih interdisciplinarnih magistrskih študijev o potrošniških zadevah.

4.4. Ukrepa 16 in 17: Finančni prispevki za delovanje evropskih potrošniških organizacij

Subvencije za operativne stroške so bile dodeljene Evropskemu združenju za usklajevanje zastopanja potrošnikov pri standardizaciji (ANEC, okoli 1,2 milijona eurov leta 2004, 1,3 milijona eurov leta 2005) in Evropski potrošniški organizaciji (BEUC okoli 1,2 milijona eurov leta 2004; 1,25 milijona eurov leta 2005). Glede na prejšnja leta so se te subvencije povečale zaradi vključitve združenj potrošnikov iz novih držav članic na ravni EU.

5. UKREPI ZA SPODBUJANJE VEč CILJEV

5.1. Ukrep 18: Finančni prispevki za posebne projekte na ravni Skupnosti ali na nacionalni ravni za podporo potrošniški politiki

Po razpisu za zbiranje predlogov v letu 2004 je bilo sofinanciranih skupno 15 posebnih projektov v skupni vrednosti okoli 2,3 milijona eurov. Glavni upravičenci so bile nacionalne potrošniške organizacije in NVO. Pet projektov je izkoristilo 75 % sofinanciranja, namenjenega novim državam članicam. Razpis za zbiranje predlogov iz leta 2005 je okrepil zahteve po partnerstvih med državami in še bolj poudaril razširjanje rezultatov. Štirje projekti so bili izbrani za sofinanciranje v predvideni skupni vrednosti okoli 2,35 milijona eurov. Dva se osredotočata na krepitev zmogljivosti združenj potrošnikov v novih državah članicah. Pogodbe bodo podpisane, ko bo dokončan podroben nadzor proračuna in odobreni končni proračuni. O dodelitvi finančnih prispevkov je bilo odločeno v treh mesecih od roka za predložitev in seznam financiranih projektov je bil objavljen na spletni strani Europa.

Oblikovan je bil internetni forum, da se omogoči mrežno povezovanje in iskanje partnerjev. Izkazal se je kot uporabno orodje za odgovarjanje na zahteve po razjasnitvi, dostopni vsem, ni pa dal bistvenih rezultatov pri iskanju partnerjev. Zunanji stroški za presojo aplikacij projekta so znašali 6.000 eurov. Na podlagi priporočil skupščine potrošniških organizacij se je februarja 2005 sestala začasna delovna skupina Evropske posvetovalne skupine in razpravljala o načinih, kako izboljšati posebne projekte (4 000 EUR).

5.2. Ukrep 19: Presoja ukrepov, sprejetih v tem okviru

149.730 eurov je bilo porabljenih za oceno baze podatkov CLAB o nepoštenih pogodbenih pogojih. Rezultati kažejo, da stroškovna učinkovitost in učinkovitost baze podatkov v zdajšnji obliki nista zadovoljivi. Za CLAB ni načrtovanih nadaljnjih izdatkov. Okoli 85.000 eurov je bilo namenjenih za oceno finančnih prispevkov, dodeljenih evropskim potrošniškim organizacijam v obdobju 2000–2003. Rezultati bodo na voljo v letu 2006. Leta 2005 je bilo porabljenih 230.000 eurov za presojo evropskega potrošniškega dnevnika ter za oceno vpliva strategije potrošniške politike EU za obdobje 2002–2006 o nacionalnih potrošniških politikah.

Pri ukrepih 6, 11 in 12 ni bil financiran noben ukrep.

6. SKLEPNE UGOTOVITVE

Cilj Sklepa 20/204/ES je bil ta, da se pri izdatkih strogo upoštevajo cilji potrošniške politike. Med financiranimi ukrepi se povečuje pomen ukrepov za vzpostavitev baze znanja za oblikovanje politik in izkoriščajo se pretežno za podporo vključevanju potrošniških interesov na druga področja politik EU. Začeli so se novi skupni ukrepi z državami članicami, predvsem o nadzoru trga. Združitev evropskih centrov za pomoč potrošnikom je povečala stroškovno učinkovitost in izvajanje ukrepov kot skupnih ukrepov z državami članicami zagotavlja bolj trdno finančno podlago. Začele so se nove pobude na področju potrošniškega informiranja in izobraževanja in veliko energije je bilo vložene v izboljšanje kakovosti posebnih projektnih aplikacij. Večja prednost je bila dana novim instrumentom za podporo nacionalnim združenjem potrošnikov, kot so ukrepi za krepitev zmogljivosti. Trenutno je še prezgodaj, da bi ocenjevali večino novih izkušenj, saj bodo rezultati na voljo šele v prihodnjih dveh letih.

[1] Zaradi praktičnih razlogov, se je Komisija odločila, da bo to poročilo predložila šele, ko bo proračun za leto 2005 dokončno izvršen, tako da bo lahko pripravila večletno poročilo o izvrševanju proračuna za leti 2004 in 2005.